Bóšicy (SN/MiR). Na hłownym dźělu Wětrowskeje deponije, kotraž słuša předewzaćelskej skupinje Preiss-Daimler, na tak mjenowanym Bóščanskim polu, ma w tam připrawjenym tunlu za kontrolu a hladanje jězdźidłow škitna šćežka za pěškow nastać. Radźićeljo gmejny Bóšicy njemějachu w tej naležnosći na swojim wčerawšim posedźenju žanežkuli wobmyslenja a su předłoze jednohłósnje přihłosowali. Postupowanje je dźěłoškitnych žadanjow dla trěbne. Wšako je tunl tak twarjeny, zo móža nakładne awta do njeho zajěć, njemóža pak přez njón jěć. Tam dźěłacy trjebaja tuž přiměrjeny škit a dyrbja tunl z wobeju bokow spěšnje wopušćić móc. Kaž wjesnjanosta Stanij Ryćer (Rjemjesło Bóšicy) na naprašowanje rjekny, njejsu z tym za Bóščansku dobrowólnu wohnjowu woboru někajke wosebite nadawki zwjazane.
szl_Latn